google/wiki40b huggingface dataset:
Vestoppland fengsel

Vestoppland fengsel er et fengsel med to avdelinger, en i Gjøvik og en i Valdres. De to fengslene ble slått sammen 1. januar 2008. Pr. 2008 hadde fengselet en total kapasitet på 42 plasser og er underlagt Kriminalomsorgens region øst.

Vestoppland fengsel, Gjøvik avdeling

Vestoppland fengsel, Gjøvik avdeling, tidligere Gjøvik fengsel, er et høysikkerhetsfengsel i Gjøvik.

Vestoppland fengsel, Valdres avdeling

Vestoppland fengsel, Valdres avdeling, tidligere Vestre Slidre fengsel, er et fengsel med lavere sikkerhetsnivå som ligger i Vestre Slidre.
Association of American Physicians and Surgeons

Association of American Physicians and Surgeons (AAPS) er en konservativ ideell organisasjon grunnlagt i 1943 med formål "å bekjempe sosialisert medisin og myndighetenes eierskap til medisinen". Organisasjonen ble i 2005 rapportert å ha rundt 4.000 medlemmer, dette hadde økt til 5.000 i 2014. Blant de mer kjente medlemmene finner vi Ron Paul og John Cooksey. Ron Pauls sønn, Rand Paul, var medlem i mer enn to tiår frem til han ble innvalgt i det amerikanske senatet. Organisasjonens direktør er indremedisineren
Jane Orient som er medlem av Oregon Institute of Science and Medicine. AAPS' latinske motto, "omnia pro aegroto", betyr "alt for pasienten". AAPS publiserer også Journal of American Physicians and Surgeons (tidligere kjent som Medical Sentinel).
Organisasjonen oppfattes som politisk konservativ eller ultrakonservativ, og gjennom sine publikasjoner promoterer den en rekke hypoteser som er diskreditert av det vitenskapelige miljø. Blant disse er påstander om at HIV ikke fører til aids, at homofili reduserer forventet levealder, at abort kan føre til brystkreft og at det er en sammenheng mellom vaksiner og autisme.
Subrinus

Utseende

Små til middelsstore, avlange, blanke gjødselbiller. Pronotum er gjerne svart med lyse kanter, dekkvingene gulbrune.

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er vidt utbredt i Palearktis, men mangler i Nordvest-Europa.
Looking on Darkness

Looking on Darkness er Frode Haltlis debut-CD fra 2002, utgitt av det tyske plateselskapet ECM. På et av sporene medvirker også Vertavo-kvartetten. CD-en er produsert av Manfred Eicher.
Parque Ibirapuera

Parque Ibirapuera er en park i byen São Paulo i Brasil.
Gullrishettefly

Utseende

Et middelsstort (vingespenn 36 – 39 mm), grått nattfly. Den er mindre enn de andre norske hetteflyene, og har forholdsvis markerte vingetegninger. Forkroppen har en klokkeformet, hvitkantet, svartbrun tegning i midten. Forvingen er grå, lysere ved roten og langs ytterkanten. Den har to markerte ringer (ring- og nyremerket) litt foran midten, en tydelig, svart lengdestrek ved bakhjørnet og en oppbrutt, svart tverrlinje langs ytterkanten. Bakvingen er grå, lysere ved roten, med mørke årer.

Levevis

Larven lever på gullris (Solidago virgaurea) som vokser på lysninger i skogen og i glissen skog. Den utvikler seg i juli – august og er bare aktiv om natten så den er vanskelig å finne. Arten overvintrer som puppe, og de voksne sommerfuglene flyr om natten fra slutten av mai til slutten av juli. De kommer sjelden til lys, og er av denne grunn vanskelige å registrere. Det er grunn til å tro at denne arten kan være mye oversett.

Utbredelse

Gullrishetteflyet forekommer i Mellom-Europa og den sørlige delen av Nord-Europa, mot øst til Armenia og Ural. I Norge er den funnet på den sørlige delen av Østlandet og i Aust-Agder. Den er regnet som sjelden i Norge men kan på grunn av sin kryptiske atferd være mye oversett.
Toscana

Geografi

Toscana har et areal på ca. 23 000 km² og knapt 3,7 millioner innbyggere. Den største byen er Firenze, som ligger i den nordlige delen av regionen. Andre viktige byer er Pisa, Siena, Cortona, Grosseto og Lucca.
Toscana kjennetegnes ved sitt maleriske landskap, med pinjetrær, sypresser, olivenlunder og vinranker.
VM i snooker 1927

VM i snooker 1927 var de første verdensmesterskapet i snooker. Turneringen ble arrangert av Joe Davis, som også vant den, og de 14 neste turneringene. Finalen ble avholdt i Birmingham, England, Storbritannia.
Georg Riedel

Virke

Georg Riedel er særlig kjent for sin filmmusikk til svenske familiefilmer basert på bøker av Astrid Lindgren, blant annet Emil, Pippi og Alle vi barna i Bakkebygrenda. Flere av hans visemelodier derfra har blitt svensk folkeeie og en del av moderne svensk barnekultur. Riedel har også samarbeidet på en rekke plateutgivelser med svenske jazzartister, som Jan Johansson (på Jazz på svenska fra 1964), Arne Domnérus, Lars Gullin, Radiojazzbandet og Gunnar Svensson, Rune Gustafsson, samt norske Egil Johansen.  En av hans nyeste innspillinger er med Jan Lundgren (Lockrop fra 2006). 
I tillegg har Riedel skrevet en del kunstmusikk, eksempelvis en opera etter August Strindbergs Hemsöborna for Folkoperan i Stockholm, og kormusikk til tekster av Tomas Tranströmer og korverket Passion för Jorden (2009) til en tekst av Karin Liungman.
Martin Ski

Forlag og aviser

Martin Ski interesserte seg raskt for det trykte ord.  I 1945 til 1952, var han forlagsredaktør og redaksjonsekretær i Filadelfiaforlaget.  I avisen Vårt Land var han journalist mellom 1952 og 1959, med vekt på områdene storting og kirke. I Aftenposten var han engasjert som kulturmedarbeider fra 1975.
Han var også redaktør i Kristelig Folkepartis avis Folkets Framtid og i partiets tidsskrift Trygg Politikk.

Politisk og kirkelig engasjement

Martin Ski var medlem av Dissenterlovkomiteen av 1954.
I 1965 til 1972 var han gruppesekretær på Stortinget for Kristelig Folkeparti. Han arbeidet også pressesjef for Kristelig Folkeparti, og var medlem i Oslo bystyre i elleve år. Da Korvald-regjeringen ble dannet etter EF-avstemningen i 1972, hadde Martin Ski fått forståelsen av at han skulle bli statssekretær hos statsministeren, blant annet fordi det var han som ledet pressekonferansen der regjeringen ble presentert. I stedet ble Kjell Magne Bondevik utnevnt i denne stillingen. Skuffelse over dette, og uenighet med partiet i EF-saken, gjorde at han meldte seg ut av KrF og inn i Høyre.
I 1972 til 1974 var Ski generalsektretær i Europabevegelsen. 
Ski var formann i Norges Frikirkeråd, formann i Hedmarktoppen institusjon og folkehøgskoles forstanderskap og styre.
Man in the middle-angrep

Et man in the middle-angrep (MITM) er innen kryptografi og IT-sikkerhet et angrep hvor angriperen skjult releer og potensielt endrer kommunikasjonen mellom to parter som tror de kommuniserer direkte. Et eksempel på MITM-angrep er aktiv avlytting, hvor angriperen oppretter uavhengige forbindelser med ofrene og releer meldinger mellom dem for å få dem til å tro at de snaker direkte med hverandre over en privat forbindelse, mens fakturm er at hele samtalen er kontrollert av angriperen. Angriperen må være i stand til å fange opp alle relevante meldinger mellom de to ofrene og injisere nye. Dette er rett frem under mange omstendigheter; for eksempel; en angriper innenfor mottaksradius av et ukryptert trådløst aksesspunkt (Wi-Fi) kan injisere seg selv som man-in-the-middle.
Som et angrep som forsøker å omgå gjensidig autentisering, eller mangelen på sådan, kan MITM-angrep kun lykkes når angriperen kan utgi seg for å være hvert endepunkt på en slik måte at de oppfører seg som forventet fra legitime endepunkt. De fleste kryptografiske protokoller inkluderer en form for endepunkts autentisering spesifikt for å unngå MITM-angrep. For eksemepel, kan TLS autentisere en eller begge parter ved å bruke en felles 
sertifikatsutsteder som begge stoler på.
Pardosa alacris

Utseende

Mange av artene i slekten Pardosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.
Carlo II Tocco

Biografi

Carlo II var sønn av Leonardo II Tocco som var en yngre bror av Carlo I Tocco, greve av Kefallinia og Zakynthos (som var under venetiansk overherredømme) fra 1376, hertug av Leukas og despot i Despotatet Epirus fra 1411 til sin død 4. juli 1429. Carlo II og hans søstre Maddalena, Angelica og Kreusa Tocco ble i 1424 adoptert av sin onkel Carlo I etter at deres far Leonardo II var død. Maddalena Tocco ble i 1428 gift med den bysantinske keiser Konstantin XI Palaiologos som ledd i en fredsavtale etter at Carlo I hadde tapt et militært slag mot keiseren. Maddalena konverterte til den ortodokse kristendom og tok navnet Theodora. Hun døde i 1429.
I juli 1429 døde Carlo I og han ble etterfulgt av nevøen Carlo II. Dette falt ikke i smak hos Carlo I’s illegitime barn, og sønnen Memnone og hans brødre søkte hjelp hos den osmanske sultan Murad II for å hevde sin rett til tronen etter sin far. Sultanen sendte en militær styrke til Epirus under ledelse av den osmanske generalen Sinan. Osmanene innledet forhandlinger med de anti-latinske kreftene i Ioannina og etter å ha garantert for sikkerheten til det lokale aristokratiet inntok de byen den 9. oktober 1430.
Carlo II fortsatte å regjere over det resterende området fra byen Arta som osmansk vasall mens Carlo I’s illegitime sønner regjerte i Akarnaia under osmansk kontroll. Carlo II døde i oktober 1448 og ble etterfulgt av sin sønn Leonardo III Tocco. Etter den osmanske overtakelse av hele regionen ble de Tocco-kontrollerte områdene en egen region, et sandsjak med navnet Karli-Eli (arabisk: Karlı İli) som betyr «Carlos land».
Kløfta

Navnet

Kløfta var historisk et trafikknutepunkt, da veien fra Oslo til Kongsvinger (Riksvei 2) og til Trondheim  (E6) skilte lag her. Det het seg at veien «kløyvet» seg her, derav navnet Kløften (senere Kløfta). Det er flere andre steder på Østlandet som heter Kløfta av samme grunn (Oslo, Nesodden, Solør).

Kollektivtransport

Kløfta stasjon ble åpnet i 1854 og ligger langs Hovedbanen, 36,48 kilometer fra Oslo og 168,5 meter over havet.
Den eldste Kløfta (Kløften) stasjon er Norges første stasjonsbygning, fordi Kløfta ligger midtveis på Hovedbanen og stasjonen opprinnelig ble bygd som anleggskontor under byggingen av banen. Denne gamle stasjonsbygningen ble flyttet til Jernbanemuseet på Hamar da den andre stasjonen ble bygget.

Veinett

E6 ligger øst for tettstedet, og avstanden til Oslo er 38 km langs denne veien.

Idrett og friluftsliv

Dyrskuplassen er en idrettsplass med fotballbane og friidrettsområde.
Hiltonskogen er et populært sted å gå tur.  På vinteren er det også kjørt opp skiløyper i skogen og på jordene.
På Kløfta finner man også golfbanen Miklagard Golf som har en 18-hulls internasjonal mesterskapsbane tegnet av Robert Trent Jones jr. Golfbanen rangeres høyest i Norge – blant de 20 beste i Europa. Om sommeren er det turveier og om vinteren skiløyper på golfbanen.

Kirker

Ullensaker kirke, også kalt «Romeriksdomen», ligger to km øst for Kløfta sentrum, på andre siden av E6. Den er antagelig det sjette gudshuset som ligger omtrent på samme sted (1: Hedensk hov. 2: Stavkirke (stolpekirke) på 1000-tallet(?). 3: Steinkirke fra 1100-tallet, tatt av leirskred på 1300-tallet. 4: Ny stavkirke, råtnet ned og revet på 1700-tallet. 5: Forrige (tre-)kirke, brant ned etter lynnedslag i 1952. 6: Nåværende murkirke, innviet i 1958.)
Sion Kløfta eller Kløfta pinsemenighet, er en frikirkelig menighet tilsluttet den norske pinsebevegelsen. Sion Kløfta ble stiftet i 1931.
Rikets sal for Jessheim og Lillestrøm menighet av Jehovas vitner er beliggende på Kløfta.
Heidi Klum

Karriere

Klum ble kjent etter at hun opptrådte i Sports Illustrateds badedraktnummer og en Victoria's Secret-katalog. I tillegg til å være modell har hun opptrådt i flere TV-serier, inkludert Spin City og Sex og singelliv. Hun hadde også rollen som en temperamentsfull frisør i filmen Blow Dry, en kjempe i filmen Den forheksede Ella og i rollen som Ursula Andress i The Life and Death of Peter Sellers.
I desember 2004 ble hun vertinne i reality-serien Project Runway i USA, der motedesignere kjemper om muligheten til å vise kleskolleksjonen sin på New York Fashion Week samt å motta penger til å lansere sitt eget klesmerke.
I desember 2005 ble hun i tillegg til å være vertinne for den andre sesongen av Project Runway også vertinne for Germany's Next Top Model, den tyske versjonen av Top Model. Serien ble en suksess, men ikke uten en del kontrovers. En tysk feministgruppe oppfordret til boikott av serien etter at en av deltakerne ble stemt ut på grunnlag av at hun var «for tykk».
Balsfjordost

Balsfjordost er en lagret, halvfast, modnet ost, som blir produsert ved Tines meieri på Storsteinnes i Balsfjord kommune i Troms. Osten er laget av geitmelk.
Osten er småpipet, syrlig og med mild geitsmak. Den ble først introdusert tidlig på 80-tallet. 
Balsfjordost inngår i serien Norske Ostespesialiteter.
Rødmunntetra

Akvaristikk

Den stimer godt i akvarium, og trenger en del svømmeplass, men helst også planter. Den bør holdes sammen med fredelige arter.
Den foretrekker en pH på mellom 5 og 7. Den kan lett forveksles med falsk rødmunntetra (Petitella georgiae), men det røde feltet over hodet går ikke så langt bak på den falske. Den falske er også litt mørkere i kroppen.
Holmgang (TV-program)

Beskyldninger om populisme

Fra slutten av 1990-tallet kom det mye kritikk fra flere hold mot debattprogrammet og mot Stenstrøm. Programmet ble flere ganger beskyldt for populisme og svart-hvitt-tenkning. Flere forskere og meningsmålere (inkludert professor Frank Aarebrot) har flere ganger kritisert de meningsmålingene som programmet la opp til. «Slike spørreundersøkelser har ingen verdi som uttrykk for folkemeningen», sier forsker Jo Saglie ved Institutt for samfunnsforskning. Undersøkelser utført av Opinion viser at TV-avstemninger og instituttenes meningsmålinger kan gi stikk motsatt resultat enn de som kommer frem i Holmgang. På spørsmålet «Skal vi stenge grensene for flyktninger fra fjerne land?» svarte 89,4 prosent av Holmgangs seere ja. Da Opinion stilte det samme spørsmålet til sitt landsdekkende utvalg norske kvinner og menn dagen etter, svarte 16 prosent ja.
Programmet ble også flere ganger kritisert for å legge opp til hets overfor minoriteter som muslimer. I mars 2007 gikk advokaten Abid Raja hardt ut mot programmet der han tok til orde for at Stenstrøm burde fjernes som programleder. Raja kritiserte det han hevder var ledende og generaliserende spørsmål, og debattformuleringen: «Er radikale muslimer en trussel mot vestlige verdier?». Han har også gått ut med beskyldninger om at Stenstrøm er feig når han ikke ville delta i debatt om sitt program.
Fernando Muslera

Landslaget

Han debuterte i oktober 2005 mot Ecuador og ble tatt ut til Fotball-VM 2010 i Sør-Afrika.
Han ble tatt ut i Uruguays tropp til VM i fotball 2018 i Russland.
25. juni 2018 spilte han sin 100. landskamp for Uruguay mot Russland.
Nasjonalfronten (Iran)

Irans nasjonale front, også kjent som Jebhe Melli, er en demokratisk, politisk opposisjonell gruppe grunnlagt av Mohammed Mossadegh og andre sekulære iranske ledere av nasjonalistisk, liberal eller sosialdemokratisk politisk overbevosning – alle sammen utdannet i Frankrike i løpet av de sene 1940-årene. Partiet hadde regjeringsmakta i Iran i flere år før de ble styrtet under kuppet i 1953, og har siden vært en aktiv opposisjonsstyrke i landet.
Partiet begynte som en koalisjon av et bredt politisk spektrum, og hadde som et av sine hovedmål å forhindre vestlig dominering av Irans naturressurser. På 40-tallet var Irans olje eid av Storbritannia, som også hadde store økonomiske interesser i landet. Med regjeringsmakta valgte Mossadegh i 1951 å nasjonalisere Irans olje, noe som utløste Abadan-krisen som til sist resulterte i statskupp og gjeninnsetting av Mohammad Reza Pahlavi som Irans øverste leder. Mossadegh ble plassert i husarrest på livstid, og påfølgende avtaler sikret at tapene for de britiske oljeselskapene ikke ble altfor store.
Under den iranske revolusjon i 1979 fikk partiet på ny vind i seilene, og dets medlemmer var delaktige i å styrte Shahen. I 1981 forsøkte partiet å demonsterere mot det nye regimet under ledelse av Ayatollah Khomeini, noe som førte til at det ble forbudt. Innen 1982 hadde partiet opphørt å eksistere innenfor Irans grenser, og flere av lederne hadde flyktet utenlands.
Edward Spence

«H. L. Hunley»

Spence rapporterte oppdagelsen av ubåten «H. L. Hunley», tilhørende Sørstatene under den amerikanske borgerkrigen, i 1970. Spence karla og rapporterte dens lokalisering til rekke myndigheter. Historien havnet på forsiden av U.S. News & World Report i juli 2007 som skrev at ubåten «forsvant uten et spor» før den ble oppdaget i 1970 av «undervannsarkeolog E. Lee Spence». Reportasjen nevnte ikke forfatteren Clive Cussler og hans organisasjon som i august 2008 saksøkte Spence ved at det var de, og ikke Spence, som hadde oppdaget vraket i 1995. Begge hevder fortsatt de, og ikke den andre part, oppdaget vraket.
Den historiske ubåten og dens innhold har blitt verdsatt til over 40 000 000 dollar, noe som gjør oppdagelsen til en av de mest betydningsfulle og verdifull bidrag til delstaten Sør-Carolina noen sinne.
Cortile del Belvedere

Cortile del Belvedere er en innergård ved Det apostoliske palass i Vatikanstaten og  ble tegnet av Donato Bramante på begynnelsen av 1500-tallet. Bramantes verk her skulle utgjøre kom att utgjøre et forbilde for en rekke piazzaer i Italia.

Beskrivelse

Området var også på et tidspunkt det pavelige menasjeriets sete i Vatikanet. Det var på den nedre del av gårdsplassen at pave Leo X skulle kunne vise frem sin høyt skattede elefant Hanno for et beundrende publikum. På grunn av elefantens ærerike historie ble den begravd i Cortile del Belvedere.
Pave Innocens VIII påbegynte i 1484 byggingen på området, med utsikt mot Peterskirken. Gårdsplanen var fortsatt ikke ferdig da Bramante døde i 1514; det hele ble ferdigstilt av Pirro Ligorio for pave Pius IV 1562–1565.
Idag kalles den nedre terrassen fortsatt Cortile del Belvedere, mens den øvre terrassen kalles Cortile della Pigna på grunn av den store pinjekonglen i bronse, en gang en fontene.
Falsatimura

Utseende

En middelsstor, avlange, brunlig trebukk. Antennene er betydelig lengre enn kroppen. Pronotum har rundede sider uten tenner, dekkvingene er parallellsidige og ender i en spiss.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i Vietnam.
Theodosia westwoodi

Utseende

En stor (hannen opptil 50 millimeter), litt avlang, grønt metallisk farget gullbasse. Hannene har lange horn både på hodet og pronotum, disse går mot hverandre slik at de danner en klype. Pronotum er svært blankt, grønnlig metallisk. Dekkvingene er metallisk grønne, men ikke så blanke som pronotum. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo.
Exodus: Gods and Kings

Handling

Moses (Christian Bale) tar opp kampen mot Egypts hensynsløse farao Ramses (Joel Edgerton) og tar med seg 600 000 slaver for å reise fra Egypt og landets forferdelige sykdomsplager.
Jiang Wei

Jiang Wei (tradisjonell kinesisk: 姜維; forenklet kinesisk: 姜维, pinyin: Jiāng Wéi; født 202 i Tianshui, død 264), stilnavn Bóyuē (伯約), var en kinesisk general og regent for riket Shu Han i de tre rikers tid i Kinas historie. Wéi tjente opprinnelig riket Cao Wei som en middels rangert offiser, men overga seg senere til Shu Han-strategen Zhuge Liang (som i hans tid som Shu-Hans regent ledet fem militærekspedisjoner mot Wei), og forlot deretter sin mor i Wei. Siden tok Jiāng Wéi del i militære felttog mot sitt moderland. Han deltok først i Zhuge Liangs ekspedisjon i 228, og ble da gjort til armékommandant. Liang hadde alltid regnet Wéi som en ressursfull og dyktig general, og under Zhuge Liang og hans etterfølgere Jiang Wan og Fei Yis regentskap i Shu mottok Jiāng stadig forfremmelser. Til slutt ble han Fei Yis hovedassistent. Etter Yis død i 253, etterfulgte Wéi Yi, men han hadde ikke like stor makt som Yi hadde hatt, og hadde bare kontrollen over militære affærer, og det er derfor diskuterbart om han i det hele tatt kan kalles en regent.
Etter at Jiang Wan og Fei Yi i stor grad hadde gitt opp Zhuge Liangs ambisjoner om å erobre Cao Wei, gjenopptok Wéi disse da han ble Shu Hans militære leder. Wéis ni felttog mot Wei har blitt kjent som Jiang Weis nordekspedisjoner, hvorav én ble koordinert med Østre Wus regent Zhuge Ke, Zhuge Liangs nevø. Alle disse felttogene mislyktes på grunn av for små matforsyninger og tap på slagmarken, og disse felttogene kom til å tappe Shu Han for ressurser. I 263 erobret en Weiarmé, ledet av Zhong Hui og Deng Ai Shu. Jiang Wei prøvde etterpå å gjenopplive riket ved å overtale Zhong Hui til å starte et opprør mot Cao Wei-regenten Sima Zhao, noe Zhong Hui også gjorde, men etter han hadde gjort det gjorde også hans egne soldater opprør mot ham, og både Zhong og Jiang ble drept i kampene.
Protoplasma

Protoplasma er en celles samlede materie . Protoplasma deles inn i cytoplasma og cellekjerne. Betegnelsen ble første gang brukt i 1839 av den tsjekkiske fysiologen Jan Evangelista Purkyně (1787–1869) og i 1846 av tyskeren Hugo von Mohl (1805–72), grunnleggeren av plantecytologien.
«Protoplasma» er en eldre betegnelse.
Kjøljua

Tømmerfløting

Fram til slutten på 1960-tallet ble Kjøljua benyttet til tømmerfløting. Fra Kjølsjødammen i utløpet av Kjølsjøen, til Sagbakkdammen, er det ca. 8,5 km. De siste 1,5 km går elva vill og stri i en trang, nesten uframkommelig kløft med et fall på 170 meter. Dette førte til at mye tømmer ble ødelagt. Våren 1940 kunne man ta i bruk en nybygd tømmerrenne i jern. Dette førte til at tømmermengdene økte. I de årene med størst avvirkning var kvantumet med tømmer oppe i om lag 5 000 m³.

Bekkekløfta

Bekkekløfta fra Kjøljubrua og til utløpet i Dokkaelva er ei middels stor, ganske dyp og trang kløft. Topografien varierer mellom jevne brattskråninger, skrenter, rasmarker og mye bergvegger. Nedre del er delvis utilgjengelig pga rasmark og nyere utglidninger. Elva danner flere større fosser. Kjøljua er ei meget velutviklet og variert bekkekløft, med store kvaliteter knyttet til naturtypen, inkludert et rikt artsmangfold med til dels sjeldne og kravstore arter, og verdien er klart svært viktig.
Nede i bunnen samt på skyggesida, særlig i forsenkninger, har skogen stabilt høy luftfuktighet. Mange steder preges  trærne av mye skjegglav, og et spesielt trekk er stedvis ganske mye trådragg. Dette er en av de rikeste forekomstene av arten på gran i Øst-Norge, og tilsvarende finnes nesten bare i regnskogen i Midt-Norge. Av lavarter finnes kort trollskjegg, randkvistlav, lungenever, hodeskoddelav, praktlav og mjuktjafs. På ei gran vokste den meget sjeldne vriskjegg (bryoria tortuosa) som bare er funnet fire ganger før i Norge. I alt er 20 rødlistearter kjent.
I 2013 fikk VOKKS Kraft AS avslag på sin søknad om bygging av nye Kjøljua kraftverk med en beregnet årlig produksjon på ca 7,3 GWh. NVE sitt avslag begrunnes med de mange rødlistede artene og Kjøljuas bekkekløft med stor verdi. Det eksisterende småkraftverket Kjøljua kraftverk, som ble åpnet i 1990, har ingen direkte sammenheng med elva Kjøljua.

Laenvegen

Da skogsbilvegen Laenvegen ble bygd i 1962 måtte denne krysse Kjøljua, som da fortsatt var ei fløtningselv. Her ble det valgt en uvanlig løsning med bru. Elva ble lagt i kulvert. Denne ble nedstøpt slik at under tømmerfløtningen ble det lagt ned en trelem i kulvertåpningen. Når dammen ble åpnet, ble hele kulverten oversvømt med vann og tømmer. Dette var en praktisk og billig løsning, men rekkverk kunne man ikke ha, da dette ville ha hindret tømmeret. Da Laenvegen senere ble oppgradert, ble hele traseen lagt på østsiden av elva.